คมนาคมพร้อมแจงศาลปกครองย้ำมินิบัสต้องหยุดวิ่ง
คมนาคมพร้อมชี้แจงศาลปกครอง ยันไม่กลับคำ มินิบัสเขียวต้องหยุดวิ่ง
18 ก.พ. 2553

คมนาคมพร้อมชี้แจงศาลปกครอง ยันไม่กลับคำ มินิบัสเขียวต้องหยุดวิ่ง 
นายสุชาติ โชคชัยวัฒนากร รมช.คมนาคม เปิดเผยกรณีที่กลุ่มมินิบัสเขียวยื่นร้องศาลปกครองเพื่อขอให้กระทรวงคมนาคมและองค์การขนส่งมวลชนกรุงเทพ (ขสมก.)ผ่อนผันให้รถมินิบัสเขียวออกมาวิ่งได้ จนกว่าจะได้รถใหม่ หรือรถที่ปรับปรุงเปลี่ยนเชื้อเพลิงเป็นเอ็นจีวีแล้ว ขอยืนยันว่า จะไม่มีการผ่อนผันใดๆ ทั้งสิ้น และพร้อมที่จะชี้แจงต่อศาลปกครอง
“ปัญหาเรื่องนี้เรื้อรังมานานแล้ว ประชาชนก็จำใจใช้บริการรถเก่าไป ซึ่งตรงนี้ผมคงยอมไม่ได้อีกแล้ว ประกอบกับปีนี้กระทรวงคมนาคมได้ประกาศเป็นปีแห่งความปลอดภัย ฉะนั้น ทุกคนที่เกี่ยวข้องจะต้องปฏิบัติตามกฎระเบียบอย่างเคร่งครัด” นายสุชาติ กล่าววันนี้ (18 ก.พ.) ที่ศาลปกครอง ถนนแจ้งวัฒนะ นายธนวัฒน์ สุวรรณสุข ตัวแทนคนขับรถมินิบัส และพวกกว่า 100 คน เดินทางมายื่นเรื่องต่อศาลปกครอง ขอให้องค์การขนส่งมวลชนกรุงเทพฯ (ขสมก.) รมว.คมนาคม และ รมช.คมนาคม ขยายเวลาเปลี่ยนรถมินิบัสเป็นเอ็นจีวี เพราะกำลังอยู่ระหว่างดำเนินการ